Source: https://www.postimees.ee/6534896/kohus-moistis-ppa-vara-omastamises-suudistatud-ekspolitseinikud-oigeks
Timestamp: 2020-01-23 14:53:55+00:00
Document Index: 2015813

Matched Legal Cases: ['Kohus ', 'Kohus ', 'Kohus ', 'kohus ', 'Kohus ', 'kohus ']

Kohus mõistis PPA vara omastamises süüdistatud ekspolitseinikud õigeks - Eesti - Postimees: Värsked uudised Eestist ja välismaalt
1. märts 2019, 11:56
Kohus mõistis PPA korrakaitsebüroo liiklusjärelevalvekeskuse liiklustalituse endise liiklusametniku õigeks PPA vara omastamises ja PPA logistikabüroo majandushalduskeskuse Põhja majandustalituse transpordi endise vanemspetsialisti õigeks omastamisele kaasaaitamises.
Kohus märkis, et kuna kriminaalasjas ei esitatud ühtegi tõendit, et kaalude kontrollpink oli esimese mehe valduses või talle usaldatud, siis ei saanud ta toime panna ka kaalude kontrollpingi omastamist. Kuna kohus ei tuvastanud tema tegevuses ka ühegi teise kuriteo, näiteks varguse tunnuseid, siis tuli ta kuriteo tuvastamatuse tõttu õigeks mõista.
Kohus tõdes, et kuna teisele mehele esitati süüdistus esimese mehe poolt toime pandud kuriteole kaasaaitamises, aga kuna mees ei ole kohtu hinnangul kuritegu toime pannud, siis tuli ka teine mees talle esitatud süüdistuses õigeks mõista.
«Kohtule jäi mulje, et prokuratuur on esitanud kohtule tõendid valikuliselt ehk jätnud esitamata tõendid, mis lükkaksid ümber süüdistatavate süü. Süüdimõistvat kohtuotsust saab teha ainult siis, kui isikute süü on ümberlükkamatult tõendatud,» märkis kohus.
«Kriminaalmenetluses ei otsustata, kas süüdistatavad on tõenäolisemalt süüdi või mitte, vaid isikut saab kuriteos süüdistada ainult siis, kui kuriteo toimepanemine on nii kindlalt tõendatud, et selles ei jää kahtlust. Kõrvaldamata kahtlus süüdistatava süüdiolekus tõlgendatakse tema kasuks,» selgitas kohus otsuses.
Süüdistuse kohaselt toimetasid mehed 2017. aasta 25. juuli pärastlõunal kaalude kontrollpingi teisele mehele Škodale kinnitatud järelhaagisega PPA territooriumilt minema.